CELEX: 32019R1691
Language: ro
Date: 2019-10-09 00:00:00
Title: Regulamentul (UE) 2019/1691 al Comisiei din 9 octombrie 2019 de modificare a anexei V la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) (Text cu relevanță pentru SEE)

10.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 259/9
               
            
         REGULAMENTUL (UE) 2019/1691 AL COMISIEI
         din 9 octombrie 2019
         de modificare a anexei V la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 131,
         întrucât:
         
                     (1)
                  
                  
                     Anexa V la Regulamentul (CE) nr. 1907/2006 conține o listă de substanțe care sunt exceptate de la obligația de înregistrare în conformitate cu articolul 2 alineatul (7) litera (b) din regulamentul respectiv.
                  
               
                     (2)
                  
                  
                     Digestatul este un material rezidual semisolid sau lichid care a fost curățat și stabilizat printr-un proces de tratare biologică a cărui ultimă etapă este digestia anaerobă și în care componentele utilizate sunt materiale biodegradabile provenite numai din materiale separate din surse nepericuloase, cum ar fi deșeurile alimentare, gunoiul de grajd și culturile energetice. Biogazul rezultat din același proces ca digestatul sau din alte procese de digestie anaerobă, precum și compostul rezultat din procesul de descompunere aerobă a materialelor biodegradabile similare sunt deja enumerate în anexa V la Regulamentul (CE) nr. 1907/2006. Prin urmare, digestatul care nu este un deșeu sau care a încetat să mai fie un deșeu ar trebui, de asemenea, inclus în anexa respectivă deoarece este inadecvat și inutil să se impună înregistrarea acestei substanțe, iar exceptarea acesteia de la titlurile II, V și VI din Regulamentul (CE) nr. 1907/2006 nu aduce atingere obiectivelor regulamentului respectiv.
                  
               
                     (3)
                  
                  
                     Până în prezent, nu s-au depus cereri de înregistrare pentru digestat. Includerea digestatului în anexa V la Regulamentul (CE) nr. 1907/2006 ar trebui să clarifice faptul că digestatul este exceptat de la obligația de înregistrare din motive similare celor care justifică exceptarea existentă pentru compost și biogaz, eliminând astfel incertitudinile întâmpinate de producătorii și utilizatorii de digestat și de autoritățile de aplicare a legii.
                  
               
                     (4)
                  
                  
                     Prin urmare, anexa V la Regulamentul (CE) nr. 1907/2006 ar trebui modificată în consecință.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,
                  
               ADOPTĂ PREZENTUL REGULAMENT:
         
            Articolul 1
            Anexa V la Regulamentul (CE) nr. 1907/2006 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 9 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 396, 30.12.2006, p. 1.
      
      
         
            ANEXĂ
            În anexa V la Regulamentul (CE) nr. 1907/2006, punctul 12 se înlocuiește cu următorul text:
            
               
                           „12.
                        
                        
                           Compost, biogaz și digestat.”